Twee mans doodgeskiet ná hulle egpaar aanvalArgieffoto ‘n Boervrou van Greytown, KwaZulu-Natal het teruggeveg nadat sy en haar man Dinsdagaand deur gewapende mans oorval is en haar man in die skouer geskiet is. Kol. Jay Naicker sê die egpaar is Dinsdagaand omstreeks 20:35 in hulle plaashuis deur gewapende mans oorval. Volgens Naicker is die boer in die skouer geskiet en sy vrou in die been. The Witness berig dat die boervrou haar vuurwapen gekry het en een van die verdagtes geskiet het. Hy het glo in die swembad geval toe hy probeer vlug het. Volgens die berig is dit nog nie duidelik of die man aan sy beserings beswyk het en of hy verdrink het nie. Die koerant berig verder dat naburige boere opgedaag het en dat nog een van die aanvallers doodgeskiet is. Naicker het bevestig dat twee verdagtes dood is en die polisie het beslag gelê op ‘n 9mm-pistool. Naicker sê die boer en sy vrou is na ‘n hospitaal geneem vir behandeling. Hy sê die polisie ondersoek ‘n saak van poging tot gewapende roof en poging tot moord. ‘n Geregtelike doodsondersoek is ook geopen. Volgens die berig in The Witness is die egpaar Julian en Carla Chaning-Pearce.